Rebelion Grandi

**Rebelion grandi** ta e nòmber ku ta wòrdu usá pa e rebelion di katibu na Kòrsou den ougùstùs 1795. E rebelion akí a kuminsá na Plantashi Kenepa i tabata liderá pa Tula i su kompañeronan prinsipal Karpata, Mercier i Wacao. E konflikto entre e katibunan fugitivo i e gobièrnu kolonial ku a dura un luna, finalmente a frakasá. Tur lider di e resistensia a ser kondená na morto. Na Kòrsou dia 17 di ougùstùs, e promé dia di e rebelion, ta konosí komo 'Dia di Lucha pa Libertat' desde 1985.

## Inisio
E rebelion a kuminsá mainta trempan dia 17 di ougùstùs 1795, riba e plantashi di Knip (Kenepa) di Casper Lodewijk van Uytrecht na Bandabou. Kuarenta pa sinkuenta katibu a reuní na e plasa dilanti di e lanthùis i a bisa nan doño ku nan no ke traha p’e mas. El a bisa nan pa entrega nan kehonan serka e teniente-gobernador na Fort Amsterdam.

Tula, huntu ku otronan, tabatin varios siman kaba ta prepará e lantamentu. E katibunan rebelde a libra 22 otro ku a ser kastigá i enkarselá na Lagún. Despues nan a bai na e plantashi di suku di Santa Cruz, kaminda Tula su kompañero revolushonario “Bastiaan” Carpata tabata warda riba dje huntu ku otro katibunan rebelde. Einan, Jan i Miguel Boelbaai a duna e katibunan ku a skapa rum mesklá ku kachu di kabritu den polvo pa bebe. E bebida aki tabata yamá awa di huramentu.

Mientrastantu Van Uytrecht a manda su yu riba kabai ku un nota skirbí na man pa Gobernador de Veer na Willemstad. Pa shete’or di anochi, e Konseho Kolonial a tene un reunion di urgensia. A disidí di konboká tur kapitan pretu i mulato liber, ademas di e guarnishon regular. Nan mester a patruyá rònt di Willemstad henter anochi. Ademas, nan mester a informá mesora kuantu hòmber por a wòrdu mandá pa Bandabou si ta nesesario. Komandante Wierts di e barku naval Medea, mará den haf, a wòrdu pidi pa defendé Fort Amsterdam. Komandante Kikkert di e barku naval Ceres tabata klá ku marinero, munishon, i otro suministro si tabata nesesario.  

## Marcha pa Porto Mari
Dia 18 di ougùstùs, e katibunan a marcha bai Porto Mari. Tula su amiga Sablika a marcha banda di dje den e bataya. Na kaminda, nan a pasa e plantashonnan di San Nikolas, Santa Marta i San Juan. Nan strategia tabata pa marcha den direkshon di Willemstad, buska lugánan di skonde, i blòkia e refuersonan for di e siudat. E shonnan di plantashi a bandoná nan kas i a hui bai e siudat, lagando kuminda i awa atras den man di e katibunan. Nan a konfiská reservanan di entre otro maishi chikí (sorghum antiano), ku tabata wardá den e mangasina di e lanthùisnan. 

Tula a manda un di su siguidónan, e katibu franses Louis Mercier, bèk pa Knip pa libra e otro katibunan. Mercier a ataka Santa Cruz i a kaptura komandante Van der Grijp i dies di su mulatonan. Mercier tambe a ataká Knip i a logra liberá mas katibu i kapturá mas arma. Despues di a logra su ophetivo, el a hasi su kaminda bèk pa Tula dor di sigui e rastro di destrukshon ku Tula a laga atras durante su atakenan riba otro plantashonnan.

Banda di Fontein, Louis Mercier a mata e maestro di skol Sabel pa motibu di kompashon despues ku Pedro Wacao a lastre tras di un kabai. Sabel a bira e promé víktima blanku di e rebeldenan. Mercier a kapturá armanan i un kañon for di plantashon di Fontein i a hasi preparashon pa okupá Ser'i Fontein, serka di lanthùis Fontein, for di unda nan por a kontrolá e kaminda di Willemstad pa Bandabou. For di e momentu ei, Tula i su kamaradanan por a konta ku e sosten di e mayoria di e katibu i hendenan pretu liber na Bandabou. Esnan riba Bandabou ku no tabata deseá di partisipá den e lantamentu a wòrdu persuadí pa raportá na e ehérsito, ku tabata stashoná na San Juan. Nan a haña un laissez-passer einan i por a biaha sin opstákulo pa Willemstad.

Segun statistik, Bandabou tabatin entre 4.000 i 5.000 habitante na 1795, mayoria katibu. Ounke e terenonan tabata wòrdu yamá plantashon, no tabata kultivá kultivonan manera suku i tabako, e kultivonan komun riba otro islanan den Karibe, einan. Debí na e sekura, solamente kuminda manera maishi chikí (trigu turko), yam, i palu di fruta manera mango, limoen i apelsina por a wòrdu kultivá einan. Ademas, nan tabata kria bestia chikitu i baka pa lechi, karni i kueru. E kantidat di mas grandi di katibu ku un solo doño tabata kuater shen. Poblashonnan di katibu asina grandi tabata nesesario pa rekohé salu for di e pannan di salu i hasi otro tareanan di plantashon.


File:Monument to 1795 Slave Revolt, Landhuis Kenepa, Curaçao.jpg|Monumento na Lanthùis Kenepa pa rekòrdá e rebelion na 1795.


## Mira tambe
* Tula
* Casper Lodewijk van Uytrecht